
                     Tiranë, më   .   .2026
UDHËZIM

Nr._1_, datë _10__._04__.2026
PËR
DISA NDRYSHIME DHE SHTESA NË UDHËZIMIN NR. 3606/2, DATË 28.10.2011, “PËR PAJISJEN E DREJTUESVE TË MJETEVE RRUGORE TË KATEGORIVE C1, C, C1E, D1, D, D1E DHE DE, ME CERTIFIKATËN E AFTËSISË PROFESIONALE (CAP)”, I NDRYSHUAR
Në mbështetje të nenit 102 të Kushtetutës, pikave 8 dhe 9 të nenit 115 dhe të nenit 224 të ligjit nr. 8378, datë 22.7.1998, “Kodi Rrugor i Republikës së Shqipërisë”, të ndryshuar, dhe të neneve 294, 295, 296 dhe 297 të vendimit të Këshillit të Ministrave nr. 153, datë 7.4.2000, “Për miratimin e rregullores së zbatimit të Kodit Rrugor të Republikës së Shqipërisë”, të ndryshuar, ministri i Infrastrukturës dhe Energjisë, 
UDHËZON:

I. Në udhëzimin nr. 3606/2, datë 28.10.2011 “Për pajisjen e drejtuesve të mjeteve rrugore të kategorive C1, C, C1E, CE, D1, D, D1E dhe DE, me certifikatën e aftësisë profesionale (CAP)”, të ndryshuar, bëhen këto ndryshime dhe shtesa:
1. Në fund të nenit 2, shtohet fjalia si më poshtë:
“”Kodi 95”, siç përcaktohet në nenin 292 të vendimit të Këshillit të Ministrave nr. 153, datë 7.4.2000, “Për miratimin e rregullores së zbatimit të Kodit Rrugor të Republikës së Shqipërisë”, i ndryshuar, shënohet në lejen e drejtimit ose në CAP.”
2.   Neni 8, ndryshohet si më poshtë vijon:
“1.DPSHTRR, përmes strukturave të saj, verifikon nëse autoshkollat plotësojnë kriteret teknike dhe profesionale sipas licencës dhe, nëse po, i pajis me vendim miratues. Autoshkollat që nuk i plotësojnë këto kritere nuk regjistrohen në sistemin e DPSHTRR së.
2. DPSHTRR-ja,  nëpërmjet  strukturave  të  saj,  ushtron  kontrolle  të  vazhdueshme  në autoshkollat  e  licencuara.  Kontrollet  kryhen  në  drejtim të  plotësimit  të  bazës  së  nevojshme mësimore,  didaktike,  personelit,  mjeteve  dhe  kërkesave  të  tjera,  që  përcakton  ky  udhëzim. Kontrollet ushtrohen në mënyrë periodike çdo vit, si dhe në të gjitha rastet kur ka dyshime të arsyeshme se autoshkolla nuk plotëson një apo më shumë kërkesa të këtij udhëzimi. Kur strukturat e DPSHTRR-së konstatojnë se gjatë zhvillimit të aktivitetit autoshkolla nuk plotëson një apo më shumë kërkesa të këtij udhëzimi merr masa në përputhje me nenin 121 të ligjit nr. 8378, datë 22.9.1998, “Kodi Rrugor i Republikës së Shqipërisë.”
3. Në shkronjën “b” të nenit 9, fjala “vjet” zëvendësohet me togfjalëshin “vitet e fundit për kategorinë respektive të lejedrejtimit”.
4. Neni 11 ndryshohet si më poshtë:
“1.Kualifikimi dhe trajnimi periodik, realizohet nëpërmjet një programi mësimor, që  aplikohet në kurset e trajnimit përkatës në përputhje me Shtojcën 1, bashkëlidhur bashkëlidhur dhe pjesë përbërëse e këtij udhëzimi.

2. Kualifikimi fillestar përbëhet nga 60 orë teori, të cilat kryhen në jo më pak se 15 ditë dhe 10 orë praktikë, të cilat kryhen në jo më pak se 5 ditë.

3. Trajnimi periodik përbëhet nga 35 orë teori në jo më pak se 7 ditë.”
5.  Neni 13 ndryshon si më poshtë:

“1.Kandidatët që pajisen për herë të parë me CAP ndjekin kursin e kualifikimit fillestar dhe i nënshtrohen testimit teorik dhe praktik.

2.Kandidatët që rinovojnë CAP ndjekin trajnimin periodik dhe pajisen me CAP pas plotësimit të orëve të detyrueshme.”
6.  Paragrafi i tretë i nenit 18 shfuqizohet.
7. Neni 26 shfuqizohet.
8. Neni 28 ndryshon me këtë përmbajtje:

“Rinovimi i CAP realizohet vetëm pas përfundimit të trajnimit periodik. Autoshkollat përgatisin programet mësimore mbi temat sipas pikës 3 të Shtojcës 1. Kur drejtuesi zotëron dy lloje CAP, rinovimi mund të kryhet njëkohësisht.”

 9. Neni 32/1 shfuqizohet.
10. Shtojca I, zëvendësohet me Shtojcën 1 bashkëlidhur dhe pjesë përbërëse e këtij udhëzimi.
Ky udhëzim hyn në fuqi pas botimit në “Fletoren Zyrtare” .

                                                            MINISTRI
                                                              Enea Karakaçi

SHTOJCA 1 
PROGRAMI I KUALIFIKIMIT FILLESTAR DHE TRAJNIMIT PERIODIK

Qëllimi i programit
Qëllimi i programit të kualifikimit fillestar dhe të trajnimit periodik është:

· përgatitja profesionale e drejtuesve të mjeteve të kategorive C1, C, C1E, CE, D1, D, D1E dhe DE;

· rritja e sigurisë së qarkullimit rrugor;

· zotërimi i njohurive teknike e profesionale për përdorimin e mjeteve;

· ulja e aksidenteve dhe rritja e efikasitetit në transport;

· garantimi i standardeve europiane për marrjen dhe rinovimin e Certifikatës së Aftësisë Profesionale (CAP).
A. PROGRAMI I KUALIFIKIMIT FILLESTAR 
Programi teorik që do të aplikohet nga autoshkollat për përgatitjen e kandidatëve që do të kërkojnë të pajisen me Certifikatën e Aftësisë Profesionale do të zhvillohet në 60 orë mësimi, të zhvilluara jo më pak se 15 ditë, respektivisht sipas temave të mëposhtme:
Tema 1 – Kuadri ligjor dhe detyrimet për CAP      (4 orë)

Përmbajtja: Kuadri ligjor shqiptar; roli i DPSHTRR; kodi 95; detyrimet e drejtuesit.

Direktiva e BE për CAP-in.
Tema 2 – Njohuri nga Kodi Rrugor  (8 orë)

Klasifikimi i mjeteve; Normat e sjelljes; Sinjalistika; Transporti i mallrave e pasagjerëve.
Tema 3 – Rregullorja e zbatimit të Kodit Rrugor   (5 orë)

Formalitetet e qarkullimit; Dokumentacioni; Mjetet jashtë norme.
Tema 4 – Ligji për transportet rrugore  (5 orë)

Llojet e transporteve; Licencimi; Detyrimet e operatorëve.
Tema 5 – Koha e punës dhe tahografi     (2 orë)

Regjimet e orëve; Pushimet; Rregullorja 561/2006; Tahografi digjital.

Përditësim për tahografin inteligjent Smart Tachograph V2.
Tema 6 – Njohuri teknike të mjeteve (10 orë)

Motorët, transmetimi, frenat, elektronika, diagnostikimi.

Sistemet ADAS (AEB, ESP, LKA, LDW).
Optimizimi i konsumit karburantit

Ngarkesa e mjetit dhe kujdesi

Rehatia dhe siguria e pasagjerit
Tema 7 – Rregullat që menaxhojnë transportin  (4 orë)

Dokumentet e transportit; CMR; Rregullat ndërkombëtare, pajisjet e sigurisë.
Tema 8 – Shëndeti, siguria dhe emergjencat   (8 orë)

Rreziqet e qarkullimit; Ndihma e parë; Evakuimi i pasagjerëve.
Parandalimi i kriminalitetit dhe trafikimit të paligjshëm.
Menaxhimi i stresit dhe faktorët psikologjikë.
Rëndësa e aftësive fizike dhe mendore, të ushqyerit e balancuar, efektet e alkoolit dhe substancave.
Tema 9 – Njohuri tekniko-profesionale të avancuara për riparimin dhe mirëmbajtjen e mjetit  për të garantuar sigurinë në qarkullim dhe mbrojtjen e mjedisit (14 orë)

Motorët, shasia, frenat, sistemi elektrik, mirëmbajtja.

I. PROGRAMI PRAKTIK – KUALIFIKIM FILLESTAR

10 orë praktikë – të zhvilluara jo më pak se 5 ditë
Tema 1 – Ngarkimi dhe siguria e ngarkesës (5 orë)

Llogaritja e peshave, Pajisjet e sigurimit, Stabiliteti i mjetit.

Tema 2 – Manovrimi dhe drejtimi i mjetit (5 orë)

Manovra në poligon. Drejtim urban/interurban. Siguria e pasagjerëve (kategoritë 
D1/D).

Ngarkimi, shpërndarja e peshës, manovrat, kontrolli i mjeteve dhe siguria e pasagjerëve.

II. PROGRAMI I TRAJNIMIT PERIODIK (35 orë)

Shpërndarja: 7 ditë × 5 orë, 
Tema 1 – Zhvillimet për sigurinë rrugore (7 orë)

ADAS; rreziqet moderne; strategjitë e shmangies së aksidenteve.
Tema 2 – Rregullat sociale dhe tahografi inteligjent (7 orë)

Orët e drejtimit/pushimit; Smart Tachograph V2; përgjegjësia ligjore.

Tema 3 – Drejtimi ekologjik i mjetit dhe ndikimi mjedisor (7 orë)

Kursimi i karburantit; drejtimi ekologjik; ulja e emetimeve.

Tema 4 – Siguria e ngarkesës/pasagjerëve (7 orë)

Sigurimi i ngarkesës; rreziqet; evakuimi i pasagjerëve.
Tema 5 – Shëndeti dhe sjellja profesionale (7 orë)

Stresi, lodhja, komunikimi profesional, imazhi i kompanisë.











